Flemming Møller Mortensen (S), 2011-01-13:
Vi synes fra Socialdemokratiets side, at det er helt på sin plads, at vi får kigget færdselsloven efter på nuværende tidspunkt.
Vi har meget længe talt for en gennemgang af færdselsloven, netop med henblik på at vi skal sørge for, at færdselsloven til stadighed er tidssvarende, men også følelig.
Det skal forstås på den måde, at hvis man overtræder færdselsloven og man bliver taget i at overtræde loven, skal det også kunne mærkes, at man rent faktisk har overtrådt loven.
Hvis ikke man kan mærke det, tror vi heller ikke på, at loven har den præventive virkning, som er tilsigtet med loven.
Det, det hele jo drejer sig om i forhold til det her lovforslag, er, at vi vil have forbedret færdselssikkerheden.
Derfor støtter Socialdemokraterne forslaget, som det er fremlagt her.
Vi synes, det er rigtig godt, at ministeren har bedt Rigsadvokaten om at få foretaget en rigtig god og grundig gennemgang af hele færdselslovens bødekompleks.
Det er nemlig sådan, at små bøder meget let kan blive opfattet som næsten latterlige og kan efterlade en opfattelse af, at overtrædelsen har været næsten bagatelagtig set i forhold til samfundsmæssige sammenhænge.
Når jeg er ude i landet og taler om det, der foregår netop her i Folketingssalen, når vi lovgiver, så plejer jeg at sige, at der i hvert fald er tre grundlæggende ting, som skal være på plads, for at en lov er god.
Vi skal sørge for, at loven er forståelig, at den giver mening i den større samfundssammenhæng.
Så skal vi sørge for, at loven kan kontrolleres, og vi skal sørge for, at den kan sanktioneres.
Skrider bare et eller flere af de her tre områder, skrider respekten og forståelsen for hele lovgivningsarbejdet også.
Derfor er Socialdemokraterne overordentlig enige med både Rigsadvokaten og Rådet for Større Færdselssikkerhed, når de siger, at det, der er helt afgørende i forhold til færdselsloven, er, at loven bliver kontrolleret på politiniveau.
Og begge instanser siger, at det niveau, der er for færdselspolitiets kontrol i dag, under ingen omstændigheder må falde, og det er også Socialdemokraternes holdning – hellere en intensivering af færdselspolitiets opgaver, men i hvert fald som minimum det niveau, det ligger på i øjeblikket.
Loven rummer rigtig, rigtig mange detaljer.
Jeg vil ikke gå ned i dem alle, men blot lige nævne et par stykker.
Det at forhøje bøderne giver rigtig god mening.
Det giver også god mening, at cyklisterne, der overtræder færdselsloven, også kan mærke det.
Og hvad angår de håndholdte mobiltelefoner, giver det virkelig mening, at man hæver bøden fra 500 kr. til 1.500 kr., for det er sådan, at når man er i trafikken, skal man have begge øjne rettet mod trafikken og begge hænder på rattet.
Konfiskation af køretøjer er også en rimelig sanktion at sætte op, når folk måske ligefrem kan finde på at begive sig rundt i en bil uden at have et kørekort.
De euforiserende stoffer kommer også med og bliver placeret fuldstændig retmæssigt set i forhold til spirituskørsel, for der er ingen tvivl om, at det ikke er nogen god kombination at have euforiserende stoffer i kroppen, samtidig med at man bevæger sig ud i trafikken.
Det er jo klart, vi bliver nødt til at rette færdselsloven ind efter det, som flertallet her i Folketinget har bestemt skal være den kriminelle lavalder, men det er ikke noget, vi med glæde støtter, og det gav vi selvfølgelig også udtryk for, da den kriminelle lavalder blev debatteret.
Vi er rigtig godt tilfredse med, at høringssvarene er blevet gennemlæst i ministeriet, og at ministeren har rettet ind efter høringssvaret fra Rigspolitiet, hvor Rigspolitiet siger, at de bliver nødt til at have længere tid til at få rettet deres elektroniske systemer, deres it-systemer, til, før de kan være sikkre på, at de kan løse opgaven.
Det er naturligvis fornuftigt, set i lyset af at andre instanser har haft meget, meget voldsomme indkøringsproblemer i forhold til it-systemerne.
Men fra Socialdemokratiets side glæder vi os til at se effekten af lovforslaget, og derfor håber vi også, at ministeriet vil påtage sig den opgave at sørge for, at information og oplysning bliver sendt ud, så folk også kan få forståelse for de ændringer, der ligger i lovforslaget.
Socialdemokraterne støtter lovforslaget, som det er fremlagt.